Դուռը բացվեց, և ավանդատուն մտավ Արմեն Սուրմելյանը։ Նա զարմացավ՝ տեսնելով, որ ներկա էին խորհրդի միայն չորս անդամները։ Նա նայեց իր ժամացույցին և տեսավ, որ եկել էր չորս րոպե ուշացումով։ Խորհրդի նիստի մասին հայտնել էին ընդամենը մեկ ժամ առաջ, և դա էր, անկասկած, բացակայությունների պատճառը։ Արմենը ծխական խորհրդի ակտիվ անդամներից էր և նույնիսկ եթե երբեմն իրեն բուռն էր պահում և իր կարծիքն էր հայտնում առանց խնայելու մարդկանց ինքնասիրությունը, այդուհանդերձ նրա կարծիքը հարգում էին։ Կրթության պակասը նա լրացնում էր սուր խելքով և ողջամտությամբ, որը նրան հնարավորություն էր տալիս դասեր քաղել իր կենսափորձից և տարբեր ազգերին և տարբեր խավերին պատկանող մարդկանց հետ շփումներից։